ประกันชีวิตฮึดสู้รัฐคงสิทธิลดภาษีให้ลูกค้า
สมาคมประกันชีวิต ขอคงสิทธิลดหย่อนภาษี กระตุ้นธุรกิจต่อไป
20 ธ.ค. 2554

สมาคมประกันชีวิต ขอคงสิทธิลดหย่อนภาษี กระตุ้นธุรกิจต่อไป
นายสุทธิ รจิตรังสรรค์ นายกสมาคมประกันชีวิตไทย เปิดเผยว่า หากกรมสรรพากรจะมีการรื้อโครงสร้างภาษีเงินได้บุคคลธรรมดาใหม่ ภาคธุรกิจประกันชีวิตก็อยากให้ผู้ซื้อประกันชีวิตยังคงได้สิทธิลดหย่อนภาษีจากการซื้อกรมธรรม์ประกันชีวิตต่อไปเหมือนเดิม ทั้งในส่วนของสิทธิลดหย่อนภาษีแบบประกันชีวิตไม่เกิน 1 แสนบาท และสิทธิลดหย่อนแบบประกันบำนาญไม่เกิน 2 แสนบาท รวมไม่เกิน 3 แสนบาท
ทั้งนี้ สิทธิลดหย่อนภาษีประกันชีวิตจะเป็นแรงกระตุ้นตัวหนึ่งที่ทำให้ประชาชนมีโอกาสซื้อและเข้าถึงประกันชีวิตมากขึ้น ส่งผลให้ภาครวมของธุรกิจประกันชีวิตเติบโตเพิ่มมากขึ้น ซึ่งการปรับลดสิทธิลดหย่อนภาษีแบบประกันชีวิตให้น้อยลงก็คงไม่ได้มีส่วนช่วยให้รัฐบาลเก็บภาษีเพิ่มขึ้นได้มากนัก
อย่างไรก็ตาม ในทางกลับกัน หากประชาชนซื้อประกันชีวิตมากขึ้น รัฐบาลจะได้รับประโยชน์ทางอ้อม เมื่อมีรายได้กลับเข้ารัฐเพิ่มขึ้น เมื่อเทียบกับการลดหย่อนภาษีแบบประกันชีวิต เช่น หากตัวแทนประกันชีวิตหรือบริษัทประกันชีวิตขายประกันได้มากขึ้น ก็ต้องเสียภาษีบุคคลหรือภาษีธุรกิจเพิ่มมากขึ้นอยู่แล้ว หรือกำไรของบริษัทประกันที่เพิ่มขึ้นก็ยังนำไปลงทุนในพันธบัตรรัฐบาลเพื่อนำไปสร้างสาธารณูโภคไดเป็นการเกิดผลกำไรให้กับรัฐบาลทางอ้อม้
“ช่วงนี้เราขอเพียงแค่รักษาระดับการสิทธิลดหย่อนทางภาษีไว้เท่านี้พอ เพื่อให้ธุรกิจประกันเดินหน้าต่อไปได้ดี ซึ่งประชาชนส่วนใหญ่ที่ตัดสินใจซื้อประกันชีวิตก็เพราะได้สิทธิลดหย่อนภาษีในส่วนนี้ และเขาต้องจ่ายเบี้ยไปอีก 10-20 ปี หากอยู่ดีๆ รัฐไปตัดสิทธิตรงนี้ ก็อาจทำให้เสียความรู้สึก กลายเป็นเรื่องฝังใจทางลบไปก็ได้ ซึ่งเราก็จะพยายามชี้แจงกับ คปภ.และกรมสรรพากรต่อไป เพราะเรื่องนี้ทุกฝ่ายได้ประโยชน์” นายกสมาคมประกันชีวิต กล่าว